Oud-weermaglid gevonnis ná kind se verkragtingFoto bloot ter illustrasie. (Argieffoto) ŉ Voormalige lid van die Suid-Afrikaanse Nasionale Weermag (SANW) is Woensdag ŉ swaar straf opgelê nadat hy in 2018 ŉ 11-jarige dogtertjie verkrag het. Die Pretoria-landdroshof het Fani Pehlelolo Segole (54) lewenslange tronkstraf vir hierdie misdryf opgelê. Lumka Mahanjana, woordvoerder van die Nasionale Vervolgingsgesag (NVG), sê die voorval het in die omgewing van Thaba Tshwane in Centurion plaasgevind op ŉ perseel waar ŉ ma en haar kind as huurders gewoon het. Op ŉ dag, terwyl die kind met haar ma gesels het, het sy onthul dat Segole haar vroeër die jaar verkrag het. Die ma het die saak by die polisie aangemeld en Segole is kort daarna in hegtenis geneem. Segole is intussen uit die weermag geskop. Tydens die verhoor het Segole onskuldig gepleit op die aanklag teen hom, maar die kind se getuienis tydens die verhoor is as waar en geloofwaardig aanvaar. “Die slagoffer het getuig dat die voorval haar erg geraak het en dat sy nie meer mans kan vertrou nie,” sê Mahanjana. Die staatsaanklaer, Annalize Stiles, het die hof gevra om nie van die voorgeskrewe minimum vonnis van lewenslange tronkstraf af te wyk nie, aangesien Segole nie net as ŉ leier in die gemeenskap gesien is nie, maar omdat kinders ook na hom opgesien het as ŉ vaderfiguur en hy daardie posisie misbruik het. Adv. Sibongile Mzinyathi, direkteur van openbare vervolging, het die werk van die ondersoekspan wat toegesien het dat daar ŉ skuldbevinding en vonnisoplegging is, aangeprys. “Ek hoop hierdie vonnis stuur ŉ sterk boodskap dat geslagsgebaseerde misdade, veral teen kinders, nie geduld sal word nie en geprioritiseer sal word.”